Ge batho ba bona ditiragalo tša tšatši leo ka bophara, ba be ba no re: "Ruri bophelo ke semphekgo". Borakgadi wa Mukhabudi bona ba be ba no kgotsa. Maphefo o be a sa re: "ruri dilo tšela tša samme ke bathobatho" mola Mapelo yena a re: "batho bale lehono ke dilo", a e ra Meisie le bana ba gagwe. Meisie lehono o swele sefahlego, botsana bjola le bošwaanyana bjola di fetogile ka motsotso. Ngwako le wona o fetogile molora ka ponyo ya leihlo. Selo sela a bego a se hlohleletša, a se bitša "my seun", "my skat", lehono se ntlwanatshwana se lebanwe ke thapo. Ge e le Mashudu yena o Kanana; magoši, marena, dirutegi, ga ba pšhe moo ga gagwe; go fetogile mošate. O ka re o a lora, o rapela gore bana ba se ke ba gopola gore o be a ba swere bjang le mmagobona mathomong. O ikhomotša ka la go re o be a ba hlalefiša; a re ke yena motswadi wa mmakgonthe, wa lerato, wa go ntšha thupa morabeng gore bana ba gagwe ba hlalefe, ba se ke ba senyega go swana le dilo tšela tša Meisie, mong a rego ke bana. Mashudu Makhado o ile a fetša ka go re: "Ke ka lebaka la ka ge lehono bana ba ka e le batho le gona ke ka lebaka la Meisie ge bana ba gagwe e le dilo".